PolygonTeater

 
Polygon Teater (juriidiline isik Ühing Polygon) on teater Tallinnas, mille asutasid 8. mail 2008 Tamur Tohver ja Tarvo Krall. Polygon Teater on Polygoni Teatrikompanii kutseline teater. Polygoni Teatrikompanii moodustavad lisaks teatrile veel Polygoni Teatrikool. 2021. aastal arenes Polygoni Kursused (enesearengu kursused noortele ja täiskasvanutele) harust välja Tohver Studio.
Ajalugu.
Polygon Teater on "vahetu teatri" (Peter Brook ) või "vaese teatri" (Jerzy Grotowski ) esindaja. Polygoni Teatrikompanii on riiklikult doteerimata vabaühendus, mille majanduslik alus on fondide toetused ja eriprojektid ning isiklik panustamine. Aastal 2009 loodi teatri juurde teatrikool Polygoni Teatrikool ja 2011. aastal alustas tegevust Polygoni Kursused, mis tänaseks on integreeritud Tohver Studio'ga. 
Olemus.
Polygon edastab kaasaegset teatrimõtet ja lisaks vahetule teatrikunstile on toimimises ka ökonoomse-roheline printsiip. Tugevat emotsiooni ei pea looma ulatusliku finants- ja tooraine raiskamisega. Polygon peab oluliseks oma publikus ühiskonna erinevate kihtide sotsiaalset ja rahvuslikku integratsiooni. Polygoni laval jutustatakse kohalikku sündmust - nii kaasaegses kui klassikalises vormis kõikidele Eestis elavatele inimestele mõistetaval moel. Selleks, et eri kihte kõnetada ja seejärel sulandada, tuleb ühel või teisel moel rääkida neile arusaadavas keeles. Polygon Teatri visioon realiseerub läbi eri kunstisuundade avardamise ja ühendamise. Olulised mõisted Polygoni igapäevastes praktilistes tegevustes on austus, pühendumine, hoolivus kõige elava vastu. Uuskasutus. Kõik Polygoni lavakujundused, kostüümid ja rekvisiidid ehk lavastused tervikuna valmivad ressurssi – nii materiaalset kui ka mentaalset – raiskamata. Teater on püha koht. Teater on puhas koht - loeb akt, tegu. Polygon otsib uuemaid ja puhtamaid (loe: olustikust vabamaid) vorme ja rakendusi laval. Lava mõiste ise kaotab siin tähenduse: igas oma uues loos leiab teater uue keskkonna, mis lisab tähendusi nii loole kui paigale endale. Enamasti ei ole selleks paigaks klassikaline teatrimaja.
Struktuur.
Polygon Teatri laiendav haru missioonipärases töös laste, noorte ja täiskasvanutega on Polygoni Teatrikool (kuni 2014 Teatrikool TeatriPolygon). Kool tegutseb peamiselt Tallinnas ja Tartus, samuti "World Wide Web" vahendusel ja rahvusvaheliselt. Eesmärgiks ei ole vaid professionaalsete näitlejate kasvatamine, samavõrd soovitakse täisväärtuslikke ja avatud mõtlemisega tulevasi ühiskonnaliikmeid suunata. Koolidega kaasneb vabatahtliku töökogemuse kasvatus. Täiskasvanute isikuarengut pakub alates 2021. aastast Tohver Studio. Vabatahtlikud koostöövormid Polygonis loovad uut põlvkonda, kes hindab kõrgelt teatrit, kultuuri ja kogukondlikku toimimist kui sotsiaalsest väärtust. Polygoni Teatrikooli partnerid on mitmed omavalitsused, üldharidus- ja kõrgkoolid Eestis, samuti toimub rahvusvaheline õpilasvahetus.
Inimesed.
Polygon Teatri loomenõukogus mõtlevad kaasa Martin Algus, Eero Spriit, Karin Rask ja Tamur Tohver. Teatrikooli patroon oli kuni 2017. aastani Kalju Komissarov. Vabatahtlike kaasamine aitab luua Polygoni kogukonda, kes teatri tegevusi toetavad ja on siiani lisaks Eesti Kultuurkapitalile ka võimalikuks teinud sellise teatri eksisteerimise.